Liefdesverhale | Boek Besonderhede | Lang pad na liefde
Tuis > Hartklop > Lang pad na liefde
Vroedvrou Anouk doen dinge op háár manier. Sy maak al jare lank haar dogtertjie alleen groot, so al rondreisend van die een Overstrandse kampeerterrein na die ander, en selfs as Anouk snags moet uitgaan na 'n geboorte kom sy en klein Skyla goed reg, dankie. Sy't g'n 'n man nodig nie.
Maar wanneer 'n geboorte skeefloop en Anouk in 'n regsgeding betrokke raak, kom hy weer oor haar pad: Die groot tienerliefde vir wie sy nie goed genoeg was nie, wat haar as net nog 'n jol beskou het . . . wat haar swanger gemaak en toe weggedryf het.
Of so onthou Anouk sake. Rossouw is nou 'n spesialis in die mediese reg en moet haar wanpraktyksaak hanteer, en hy het 'n heel ander interpretasie van wat jare gelede tussen hulle twee gebeur het. Toe hy leer Skyla is syne, is hy vuur en vlam om dinge tussen hom en Anouk weer te laat werk.
Maar hulle't albei soveel bagasie oorgehou, en boonop raak Skyla net toe baie ernstig siek. Anouk en Rossouw het reeds 'n swaar pad gestap, maar daar lê nog langpad voor . . .